text: নিত্যানন্দ বৈরাগী (১৭৫১-১৮২১) হলেন একজন খ্যাতনামা বাঙালি কবিয়াল। তিনি নিতাই বৈরাগী নামে সুপরিচিত ছিলেন।
  
  জীবনী
  
  নিত্যানন্দ হুগলী জেলার চন্দননগরে জন্মগ্রহণ করেন। প্রথম জীবনে তিনি ডুগডুগি বাজিয়ে গান গেয়ে ভিক্ষান্নে জীবিকা নির্বাহ করতেন। তাঁর কবিগানের দলের নাম ছিল নিতে বৈরাগীর দল। এই দলের জন্য গান লিখতেন গৌর কবিরাজ ও নবাই ঠাকুর। তিনি নিজেও গান রচনা করতেন। কবিগান গেয়ে তিনি যশ ও অর্থ উপার্জন করেন। গানের লড়াইয়ে তাঁর প্রধান প্রতিদ্বন্দ্বী ছিলেন ভবানী বণিক। কবি গান ছাড়াও তিনি বেশকিছু প্রণয় সঙ্গীত রচনা করেছিলেন। দুর্গাদাস লাহিড়ি সম্পাদিত বাঙালির গান গ্রন্থে তার গানের উল্লেখ আছে। ১৮২১ খ্রিষ্টাব্দে পূজার সময় তিনি কাশিমবাজার রাজদরবারের গানের আসরে যোগদান করেন ও রোগাক্রান্ত হয়ে সেখানেই মৃত্যুবরণ করেন। মৃত্যুর পর তাঁর তিন পুত্র জগৎচন্দ্র, রামচন্দ্র এবং প্রেমচন্দ্র কবির দল গঠন করেছিলেন। কবিয়াল রামা নন্দী ছিলেন তার শিষ্য। নিত্যানন্দ চন্দননগরে একটি মন্দির প্রতিষ্ঠা করেছিলেন।
  
  তথ্যসূত্র
  
  বিষয়শ্রেণী:১৭৫১-এ জন্ম
  বিষয়শ্রেণী:১৮২১-এ মৃত্যু
  বিষয়শ্রেণী:বাঙালি কবি
  বিষয়শ্রেণী:বাংলা ভাষার কবি
  বিষয়শ্রেণী:বাঙালি কবিয়াল
title: নিত্যানন্দ বৈরাগী